Na temelju članka 25. stavka 2. Zakona o zaštiti potrošača („Narodne novine“ broj 41/14) i članka 51. Statuta Općine Punat („Službene novine Primorsko-goranske županije“ broj 25/09, 35/09 i 13/13) općinski načelnik Općine Punat donosi

**ODLUKU**

**o osnivanju Savjeta za zaštitu potrošača javnih usluga Općine Punat**

**Članak 1.**

Ovom Odlukom osniva se Savjet za zaštitu potrošača javnih usluga Općine Punat (u daljnjem tekstu: Savjet) kao savjetodavno tijelo općinskog načelnika Općine Punat.

**Članak 2.**

Javnim uslugama sukladno Zakonu o zaštiti potrošača smatraju se:

1. Distribucija električne energije;
2. Distribucija prirodnog plina;
3. Distribucija toplinske energije;
4. Elektroničke komunikacijske usluge;
5. Javna vodoopskrba i javna odvodnja;
6. Opskrba plinom u javnoj usluzi;
7. Obavljanje dimnjačarskih poslova;
8. Opskrba električnom energijom u univerzalnoj usluzi;
9. Poštanske usluge;
10. Prijevoz putnika u javnom prometu;
11. Prikupljanje miješanog i biorazgradivog komunalnog otpada.

**Članak 3.**

Savjet čine predsjednik i dva člana.

U Savjet se imenuje:

1. 1 član, predstavnik gospodarskih društava;
2. 1 član, predstavnik Općine Punat;
3. 1 član, predstavnik Udruge za zaštitu potrošača.

Predsjednik i članovi Savjeta imenuju se posebnim rješenjem općinskog načelnika Općine Punat.

**Članak 4.**

Savjet se osniva s ciljem da:

* prati ukupno stanje cijena javnih usluga na području Općine Punat;
* predlaže općinskom načelniku mjere za unapređenje uvjeta i načina koištenja javnih usluga iz nadležnosti Općine Punat;
* razmatra prijedlog promjene cijena javnih usluga iz članka 2. ove Odluke te o tome daje prethodno mišljenje općinskom načelniku;
* prati stanje i daje mišljenje općinskom načelniku o donošenju odluka o pravima i obvezama potrošača javnih usluga na transparentan, objektivan i nediskriminirajući način;
* razmatra i očituje se o prijedlozima akata koji imaju izravan ili neizravan utjecaj na obveze i prava potrošača javnih usluga;
* obavlja i druge poslove u vezi sa zaštitom potrošača glede utvrđivanja cijena javnih usluga s ciljem poboljšanja uočenih negativnosti.

**Članak 5.**

Mandat člana Savjeta traje četiri godine.

Članu Savjeta mandat prestaje prije isteka četverogodišnjeg mandata u sljedećim slučajevima:

1. danom podnošenja (zaprimanja) pisane ostavke, ukoliko u ostavci nije naveden drugi dan prestanka članstva;
2. danom razrješenja od strane općinskog načelnika;
3. smrću.

Umjesto člana Savjeta kojem je prestalo članstvo, novi član imenuje se u roku od 30 dana, kojem mandat traje do isteka tekućeg mandata člana koji je razriješen.

Predsjednik i članovi Savjeta imaju pravo na naknadu za sudjelovanje u radu Savjeta u skladu s Odlukom Općinskog vijeća Općine Punat kojom se uređuje pravo na naknadu troškova za rad u tijelima Općine Punat.

**Članak 6.**

Savjet radi na sjednicama koje saziva predsjednik Savjeta i koji predlaže dnevni red, te predsjedava i potpisuje akte koje donosi Savjet.

O radu sjednice vodi se zapisnik.

Savjet može održati sjednicu ako je sjednici nazočna većina članova Savjeta.

Savjet o svim pitanjima iz svoje nadležnosti odlučuje većinom glasova svih članova.

Savjet o pitanjima iz svoje nadležnosti odlučuje zaključkom.

Predsjednik Savjeta može po potrebi na sjednicu pozvati i druge osobe koje mogu doprinijeti radu Savjeta, ali bez prava odlučivanja.

Sjednicu saziva predsjednik po potrebi, a dužan ju je sazvati u roku od 5 dana:

* nakon dobivanja prijedloga cijena javnih usluga na koje se treba izjasniti općinski načelnik;
* ako to zatraži većina članova Savjeta.

Poziv s materijalima za sjednicu dostavlja se u pravilu 5 dana prije održavanja sjednice.

Iznimno, predsjednik Savjeta može sazvati sjednicu telefonski, e-mailom ili na drugi prikladan način, najkasnije 24 sata prije održavanja sjednice, a u tom slučaju dnevni red sjednice predložit će se na samoj sjednici.

**Članak 7.**

Administrativne poslove za Savjet obavlja Jedinstveni upravni odjel Općine Punat.

**Članak 8.**

Ova Odluka stupa na snagu danom donošenja, a objavit će se u „Službenim novinama Primorsko-goranske županije“.

 OPĆINSKI NAČELNIK

 Marinko Žic

KLASA:080-02/15-01/1

URBROJ:2142-02-02/1-15-38

Punat, 27. kolovoza 2015. godine